b'\n_START_ARTICLE_\nRumpetroll\n_START_PARAGRAPH_\nRumpetroll, eller amfibielarver, er overgangsformen, eller stadiet mellom egg og voksen,  hos amfibier. Uttrykket brukes mest om frosker og padder, men ogs\xc3\xa5 salamandere har rumpetroll, skj\xc3\xb8nt disse likner mer p\xc3\xa5 de voksne dyrene. Rumpetrollene er et larvestadium, tilsvarende yngel hos fisk.\n_START_SECTION_\nBygning og levevis\n_START_PARAGRAPH_\nRumpetroll lever i vann og puster med ytre gjeller. Springpadders rumpetroll spiser mikroskopiske alger, mens rumpetroll av salamandere er rovdyr, slik som de voksne. De spiser sm\xc3\xa5 krepsdyr og insektlarver._NEWLINE_Rumpetroll har, like etter klekking fra egget, en hale som er lengre enn kroppen. De mangler andre lemmer, som bein. De kan ligne litt p\xc3\xa5 en fisk, og har ytre gjeller som sitter som to fj\xc3\xa6raktige dusker p\xc3\xa5 hver side av hodet. Hos de fleste fiskegrupper er gjellene skjult bak et gjellelokk, men hos lungefisk og bikirer har ynglene ytre gjeller, slik som hos amfibier. Hos halel\xc3\xb8se padder vil etter hvert bakben og forben vokse ut, og halen skrumper inn og forsvinner helt. Salamandernes rumpetroll er lengre enn froskenes, og har synlige anlegg til forbein fra de klekkes. Halen tilbakedannes ikke, og det mest synlige tegnet p\xc3\xa5 at rumpetrollstadiet hos salamandere er over er at gjellene forsvinner._NEWLINE_Hos noen salamanderarter gjennomg\xc3\xa5r dyrene ikke metamorfose, og forblir rumpetroll hele livet. Dette fenomenet kalles pedomorfose, og er kjent blant annet fra den meksikanske axolotlen.\n_START_SECTION_\nFra rumpetroll til frosk\n_START_PARAGRAPH_\nEtter gjennomf\xc3\xb8rt larvestadie vil rumpetrollet gjennomg\xc3\xa5 en metamorfose til det voksne dyret. Selve metamorfosen hos amfibier varierer sterkt. Hos ormepadder og salamandere er metamorfosen i f\xc3\xb8rste rekke et sp\xc3\xb8rsm\xc3\xa5l om \xc3\xa5 g\xc3\xa5 over fra \xc3\xa5 puste med gjeller til \xc3\xa5 puste med lunger.\n_START_SECTION_\nOmlegging av blodl\xc3\xb8pet\n_START_PARAGRAPH_\nSirkulasjonssystemet hos rumpetroll har en tilsvarende arkitektur som den man finner hos fisk, der aorta f\xc3\xb8rer blod fra hjertet framover mot halsen for s\xc3\xa5 \xc3\xa5 greine opp i en serie gjellebuer som f\xc3\xb8lger gjellene fra buksiden og opp til ryggsiden, der de igjen samles til en sentral arterie. Noen av disse buene tilbakedannes, men et par blir halspuls\xc3\xa5re hos det voksne dyret, et par blir aorta-buer, de bakerste g\xc3\xa5r over til \xc3\xa5 bli lungepuls\xc3\xa5rer.\n_START_SECTION_\nOmlegging av mage og tarm\n_START_PARAGRAPH_\nOmleggingen av kroppen dreier seg hovedsakelig om endring av proporsjoner, og har ikke samme dramatiske dyptgripende effekter som hos halel\xc3\xb8se padder. I tillegg til at de anlegger lemmer, vil rumpetroll hos padde- og froskearter bytte kosthold fra alger til sm\xc3\xa5dyr, og g\xc3\xa5 over fra en lang, spiralformet tarm for \xc3\xa5 ford\xc3\xb8ye planter til en kort kj\xc3\xb8ttetertarm. Halen blir absorbert og brukt som \xc2\xabbyggemateriale\xc2\xbb til omleggingen av kroppen.'